钦定古今图书集成/明伦汇编/氏族典/第268卷 > 王贻永
## 钦定古今图书集成/明伦汇编/氏族典/第268卷 > 王贻永

按《宋史王贻永传》：“贻永，字秀长，溥之孙也。性清慎寡
言，颇通书，不好声技。咸平中，尚郑国公主，授右卫将
军、驸马都尉，领高州刺史，再迁右监门卫大将军、奖
州团练使。求外补，得知单州，真拜洺州团练使，徙徐
州，改卫州团练使，进怀州防御使，知澶、定二州，徙成
德军，迁耀州观察使，复知澶州，历彰化、武定军节度”
使观察留后，拜安德军节度使，出知天雄军，徙保宁
军节度使、知郓州，复徙定州，又徙成德军，擢同知枢
密院事，改副使，进枢密院使。久之，拜同中书门下平
章事，以疾求罢，乃徙彰德节度使。至和初，复以疾辞，
拜尚书右仆射、检校太师兼侍中、景灵宫使。卒，谥康
靖。贻永在枢密十五年，迄无过失，人称其谦静。子道
卿，西上阁门使。